אביגדור מוסקוביץ'

אביגדור מוסקוביץ' (נולד ב-4 בפברואר 1953) הוא כדורסלן עבר ישראלי. גובהו 1.81 מטרים. הוא שיחק בתפקיד הרכז.

ביוגרפיה 
מוסקוביץ' שגדל בקיבוץ גבעת ברנר, היה רכז מהיר מאוד שאוהב את המגרש הפתוח. עם קליעה מצוינת מכל הטווחים. את מרבית הקריירה שלו עשה בקבוצת הפועל גבעת ברנר, שבה החל לשחק בעונת 1968/69.

בעונת 1976/77 עבר לשחק בהפועל תל אביב לעונה אחת, בה הגיע לגמר גביע המדינה, והפסיד למכבי תל אביב 78-77. לאחר מכן חזר להפועל גבעת ברנר, איתה ירד לליגה השנייה.

את ימיו הגדולים ביותר ידע בהפועל רמת גן, בה שיחק במשך שמונה שנים, הגיע עמה לחמישה גמרי גביע, וסיים איתה מספר דומה של פעמים במקום השני.

זכה עם נבחרת ישראל במדליית זהב במשחקי אסיה 1974 בטהראן, ובמדליית כסף באליפות אירופה בכדורסל 1979 בטורינו.

זכה למשחק פרידה בקיבוצו במשחק בין הפועל תל אביב למכבי ראשון לציון בתחילת שנות התשעים. למוסקוביץ' 419 נקודות ב-131 הופעות במדי הנבחרת, ו-4,511 נקודות בליגה הראשונה.

אחיו הוא רוני מוסקוביץ', שוער כדורגל בעבר, ששיחק בליגה העליונה במדי הפועל באר שבע וזכה בשתי אליפויות בשנות ה-70.

קישורים חיצוניים 

אביגדור מוסקוביץ', אתר קיבוץ גבעת ברנר

כדורסלני נבחרת ישראל
כדורסלני הפועל תל אביב
כדורסלני הפועל רמת גן
כדורסלני בית"ר תל אביב
גבעת ברנר: אישים
בוגרי תיכון אזורי ע"ש ברנר בגבעת ברנר
ישראלים שנולדו ב-1953